b'\n_START_ARTICLE_\nRoyal Pavilion\n_START_SECTION_\nHistoria\n_START_PARAGRAPH_\nWalesin prinssi, josta tuli my\xc3\xb6hemmin kuningas Yrj\xc3\xb6 IV, vieraili Brightonissa ensimm\xc3\xa4isen kerran vuonna 1783, v\xc3\xa4h\xc3\xa4n t\xc3\xa4ysi-ik\xc3\xa4isyytens\xc3\xa4 saavuttamisen j\xc3\xa4lkeen. Merenrantakaupungista oli tullut hienostunut Georgen sed\xc3\xa4n, Cumberlandin herttuan, asuinpaikan my\xc3\xb6t\xc3\xa4. Prinssi jakoi set\xc3\xa4ns\xc3\xa4 kiinnostuksen teatteria, keittotaitoa ja pelaamista kohtaan, ja h\xc3\xa4n asettui asumaan Royal Pavilioniin set\xc3\xa4ns\xc3\xa4 luokse. Lis\xc3\xa4ksi prinssin l\xc3\xa4\xc3\xa4k\xc3\xa4ri oli kertonut meriveden olevan hyv\xc3\xa4ksi prinssin kihdille. Vuonna 1786 prinssi vuokrasi vaatimattoman, entisen maatalon Steinest\xc3\xa4, Brightonin vehre\xc3\xa4lt\xc3\xa4 alueelta, jota turistit pitiv\xc3\xa4t huvik\xc3\xa4velypaikkanaan. Lontoon kuninkaallisesta hovista et\xc3\xa4\xc3\xa4ll\xc3\xa4 oleva Pavilion oli prinssille hienovarainen paikka h\xc3\xa4nen ja pitk\xc3\xa4aikaisen kumppaninsa, neiti Fitzherbertin, rakkaussuhteelle. Prinssi halusi menn\xc3\xa4 naimisiin Fitzherbertin kanssa ja he solmivat avioliiton salassa, sill\xc3\xa4 roomalaiskatolisuus esti Fitzherbertin avioliiton._NEWLINE_Vuonna 1787 Carlton Housen suunnittelija Henry Holland palkattiin laajentamaan olemassa olevaa rakennusta, josta tuli yksi Marine Pavilionin siivist\xc3\xa4. Siipi liitettiin keskimm\xc3\xa4iseen py\xc3\xb6r\xc3\xb6rakennukseen, jossa oli vain kolme p\xc3\xa4\xc3\xa4huonetta, aamiais- ja illallishuoneet sek\xc3\xa4 kirjasto. Vuosina 1801 ja 1802 Pavilionia laajennettiin j\xc3\xa4lleen uudella illallishuoneella ja kasvihuoneella. Prinssi my\xc3\xb6s osti kiinteist\xc3\xb6\xc3\xa4 ymp\xc3\xa4r\xc3\xb6iv\xc3\xa4t maat, joille intialaistyylinen loistelias ratsastuskoulu ja kuuden hevosen talli rakennettiin vuosina 1803-1808._NEWLINE_Vuosina 1815-1822 suunnittelija John Nash laajensi ja suunnitteli Pavilionin uudelleen sellaiseksi, milt\xc3\xa4 se n\xc3\xa4ytt\xc3\xa4\xc3\xa4 viel\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4. Keskell\xc3\xa4 Brightonia sijaitseva intialaistyylinen palatsi n\xc3\xa4ytt\xc3\xa4\xc3\xa4 upealta, tosin rakennuksen mielikuvituksellinen sisustus on saanut vahvasti vaikutteita sek\xc3\xa4 kiinalaisesta ett\xc3\xa4 intialaisesta tyylist\xc3\xa4.\n_START_SECTION_\nRoyal Pavilionin myynti\n_START_PARAGRAPH_\nKuningas Yrj\xc3\xb6 IV:n kuoltua vuonna 1830 h\xc3\xa4nen seuraajansa kuningas Vilhelm IV oleskeli Pavilionissa lukuisilla vierailuillaan. Kuningatar Viktoria ei kuitenkaan pit\xc3\xa4nyt Brightonin ja Pavilionin yksityisyyden ja tilan puutteesta, vaan osti maata Wightsaarelta Osborne Housea varten, josta tuli kuninkaallisen perheen loma-asunto. Viktorian vierailtua Pavilionissa viimeisen kerran vuonna 1845 hallitus suunnitteli myyv\xc3\xa4ns\xc3\xa4 rakennuksen ja sen maat. Lopulta hallitus myi Pavilionin kaupungille 53\xc2\xa0000 punnalla vuonna 1850. Monet Pavilionin alkuper\xc3\xa4isist\xc3\xa4 kalusteista poistettiin, ja suurin osa p\xc3\xa4\xc3\xa4tyi joko Buckinghamin palatsiin tai Windsorin linnaan. Pavilionin muututtua yksityisrakennuksesta julkiseksi se alkoi kiinnostaa turisteja._NEWLINE_Nyky\xc3\xa4\xc3\xa4n Royal Pavilionissa vierailee vuosittain noin 400\xc2\xa0000 turistia, ja Pavilion onkin yksi Brightonin p\xc3\xa4\xc3\xa4n\xc3\xa4ht\xc3\xa4vyyksist\xc3\xa4.\n_START_SECTION_\nRoyal Pavillion elokuvissa\n_START_PARAGRAPH_\nRoyal Pavillion n\xc3\xa4hd\xc3\xa4\xc3\xa4n pikaisesti lyhytelokuvassa Lumiukko kohdassa, jossa poika ja lumiukko ovat lentelem\xc3\xa4ss\xc3\xa4 erilaisten maisemien ylitse.'